28.4.2023
ET
Euroopa Liidu Teataja
C 149/43 Neljapäev, 20. oktoober 2022
Kõikides sektorites tehtavad jõupingutused
53. tuletab meelde, et Euroopa kliimamääruses on sätestatud kohustus lihtsustada sektoripõhiseid kliimadialooge ja -partnerlusi, tuues kaasaval ja esindatust tagaval viisil kokku peamised sidusrühmad, et ergutada sektoreid koostama esialgseid vabatahtlikke tegevuskavasid ja kavandama oma üleminekut liidu kliimaneutraalsuse eesmärgi saavutamisele 2050. aastaks; rõhutab, et sellised teekaardid võivad anda väärtusliku panuse sektorite abistamisse kliimaneutraalsele majandusele üleminekuks vajalike investeeringute kavandamisel ning võivad samuti aidata suurendada valdkondlikku osalemist kliimaneutraalsete lahenduste otsimisel;
54. kutsub kõiki osalisi üles võtma kiiresti meetmeid metaaniheite vähendamiseks; väljendab heameelt üleilmse metaaniheite vähendamise lubaduse üle, mille EL, USA ja mitmed teised riigid allkirjastasid COP26 istungjärgul ja mille eesmärk on vähendada 2030. aastaks kogu inimtegevusest tingitud metaaniheidet 2020. aasta tasemega võrreldes 30 %, mis on esimene samm 45 % vähendamise suunas vastavalt ÜRO Keskkonnaprogrammi (22) soovitustele; nõuab tungivalt, et kõik allakirjutanud tagaksid oma territooriumil metaaniheite vähendamise 2030. aastaks vähemalt 30 % võrra ja võtaksid selle eesmärgi saavutamiseks vastu riiklikud meetmed; märgib, et umbes 60 % maailma metaanist pärineb sellistest allikatest nagu põllumajandus, prügilad, reoveerajatised ning fossiilkütuste tootmine ja torutransport; tuletab meelde, et metaan on võimas kasvuhoonegaas, mille kliimamõju on 100 aasta jooksul 28 korda suurem ja 20 aasta jooksul 80 korda tugevam kui süsinikdioksiidil; rõhutab sellega seoses, et jõulisemad meetmed metaaniheite vähendamiseks on üks kulutõhusamaid meetmeid kasvuhoonegaaside heite vähendamiseks lühikese aja jooksul; märgib, et metaani heitkoguste vähendamiseks on juba kasutusel palju kulutõhusaid, odavaid või mitte midagi maksvaid tehnoloogiaid ja tavasid; märgib, et põllumajanduses põhjustab metaaniheidet peamiselt kariloomade arvu suurenemine ning et sõnnikust ja soolesisesest fermentatsioonist tulenev kariloomade heide moodustab inimtekkelisest metaaniheitest ligikaudu 32 %; võtab sellega seoses teadmiseks komisjoni 2021. aasta detsembris esitatud ettepaneku vähendada metaaniheidet energiasektoris; nõuab siduvate seadusandlike lisameetmete vastuvõtmist, et võidelda muude heidet tekitavate sektorite heitkoguste vastu, siduvate liidu metaaniheite vähendamise eesmärkide seadmist ning metaani lisamist õhusaasteainete riiklike heitkoguste vähendamise direktiivis osutatud reguleeritud saasteainete hulka; kordab oma üleskutset tegeleda loomade asustustiheduse küsimusega ELis, et tagada selles sektoris kasvuhoonegaaside heitkoguste ulatuslik vähendamine; kordab oma seisukohta, et tarbimisharjumusi on tarvis muuta tervislikuma toidu, toitumise ja eluviisi suunas, sealhulgas säästvalt ja piirkondlikult toodetud taimede ja taimsete toiduainete suurem tarbimine, ning et tegeleda tuleb liha ja liigtöödeldud toodete ületarbimise probleemiga;
55. on seisukohal, et kestlikud põllumajandusliku tootmise mudelid nõuavad ülemaailmsete standardite kehtestamist, järgides valdkonnaülest ja multidistsiplinaarset terviseühtsuse (23) põhimõtet, et tagada üleminek kestlikele toidusüsteemi­ dele ning täita Pariisi kokkuleppest ja Glasgow' kliimakokkuleppest tulenevaid kohustusi;
56. tunnistab, et kliimamuutused suurendavad antibiootikumiresistentsust, ning nõuab seetõttu, et pooled jõuaksid ülemaailmsel tasandil kokkuleppele, et vähendada antimikroobikumide kasutamist ja võidelda resistentsuse ohu vastu;
57. rõhutab, et transpordisektor on ainus sektor, kus heitkogused on ELis alates 1990. aastast suurenenud, ning see ei ole kooskõlas liidu kliimaeesmärkidega, mis nõuavad heitkoguste ulatuslikumat ja kiiremat vähendamist ühiskonna kõigis valdkondades, kaasa arvatud lennundus- ja merendussektoris; on seisukohal, et riiklikult kindlaksmääratud panuste ja Pariisi kokkuleppes nõutavate kogu majandust hõlmavate kohustuste kooskõla tagamiseks tuleks osalistel soovitada arvata rahvusvahelisest laevandusest ja lennundusest pärinev heide oma riiklikult kindlaksmääratud panuste hulka ning leppida rahvusvahelisel, piirkondlikul ja riiklikul tasandil kokku meetmete võtmises ning rakendada meetmeid, mille abil vähendada neist sektoritest pärit heitkoguseid, sealhulgas lennundusest tulenevat muud kui CO2 seotud mõju; tuletab lisaks meelde, et Rahvusvahelise Energiaagentuuri andmetel peavad kõik ülemaailmselt turule lastavad uued sõiduautod olema 2035. aastaks heitevabad, et saavutada 2050. aastaks netonullheide;
58. rõhutab vajadust lisada laevandusest ja lennundusest pärinev heide ELi heitkogustega kauplemise süsteemi (ETS), mis võiks olla eeskujuks ka teistele riikidele ning mille raames toetataks suuremate ülemaailmsete eesmärkide saavutamist rahvusvahelisel tasandil, sealhulgas Rahvusvahelises Mereorganisatsioonis (IMO) ja Rahvusvahelises Tsiviillennunduse
(22) (23)
ÜRO Keskkonnaprogrammi 2021. aasta ülemaailmne metaaniheite hindamine.
https://www.who.int/health-topics/one-health#tab=tab_1